Eagrán sealadach
BREITHIÚNAS NA CÚIRTE (an Naoú Dlísheomra)
23 Aibreán 2026 (*)
(Tarchur chun réamhrialú – Cabhair de minimis – Rialachán (AE) Uimh. 1407/2013 – Rialachán (AE) Uimh. 1408/2013 – Rialachán (AE) Uimh. 717/2014 – Raon feidhme na Rialachán sin – Rialachán (AE) Uimh. 1379/2013 – Earnáil an iascaigh agus an dobharshaothraithe – Comheagrú na margaí – Gnóthais atá gníomhach i dtáirgeadh, i bpróiseáil agus i margú táirgí iascaigh – Miondíol – Reachtaíocht náisiúnta lena bhforáiltear do chabhair
de minimis do ghnóthais atá lonnaithe i limistéir atá buailte ag creathanna talún)
I gCás C‑811/24,
IARRAIDH ar réamhrialú faoi
Airteagal 267 CFAE, ón Consiglio di Stato (an Chomhairle Stáit,
an Iodáil), trí bhreith an 22 Samhain 2024, a fuarthas ag an gCúirt an 22 Samhain 2024, sna himeachtaí
Pescheria Il Granchio Blu di JC
v
Ministero delle Imprese e del Made in Italy,
tugann AN CHÚIRT (an Naoú Dlísheomra),
agus í comhdhéanta mar a leanas: M. Condinanzi, Uachtarán Dlísheomra, R. Frendo agus A. Kornezov (Rapóirtéir), Breithiúna,
Abhcóide Ginearálta: D. Spielmann,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        Pescheria Il Granchio Blu di JC, ag L. Filipponi agus P. Lori, avvocati,
–        Rialtas na hIodáile, ag S. Fiorentino, i gcáil Gníomhaire, le cúnamh ó P. Passolunghi,
procuratore dello Stato, agus L. Vignato, avvocata dello Stato,
–        an Coimisiún Eorpach,
ag V. Bottka, C. Calvo Langdon agus C. Molinari, i gcáil Gníomhairí,
tar éis cinneadh a dhéanamh,
i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas
Breithiúnas
1        Baineann an iarraidh ar réamhrialú seo le léiriú Airteagal 2(1)(c) de Rialachán (AE) Uimh. 717/2014 ón gCoimisiún 27 Meitheamh 2014 maidir le cur i bhfeidhm Airteagail 107 agus 108 [CFAE] maidir le cabhair de minimis in earnáil an iascaigh agus an dobharshaothraithe (IO 2014 L 190, lch. 45) agus Airteagal 5(d) agus Airteagal 5(g) de
Rialachán (AE) Uimh. 1379/2013 ó Pharlaimint na hEorpa agus ón gComhairle an 11 Nollaig 2013 maidir le comheagrú na margaí i dtáirgí iascaigh agus dobharshaothraithe, lena leasaítear Rialachán (CE) Uimh. 1184/2006 ón gComhairle agus Rialachán (CE) Uimh. 1224/2009 ón gComhairle agus lena n‑aisghairtear Rialachán (CE) Uimh. 104/2000 ón gComhairle (IO 2013 L 354, lch. 1).
2        Rinneadh an iarraidh seo in imeachtaí idir Pescheria Il Granchio Blu di JC (‘Granchio Blu’) agus Ministero delle Imprese e del Made in Italy (an Aireacht Fiontair agus Made in Italy, an Iodáil) maidir le dlíthiúlacht dhá fhoraithne lenar chúlghair an aireacht sin na buntáistí cánach a deonaíodh roimhe sin do Granchio Blu.
An dlí lena mbaineann
Dlí an Aontas Eorpaigh
Rialachán Uimh. 1379/2013
3        Foráiltear le haithris 29 de Rialachán Uimh. 1379/2013
mar a leanas:
‘Ós rud é nach féidir leis na Ballstáit cuspóir an Rialacháin seo, eadhon comheagrú margaidh i dtáirgí iascaigh agus dobharshaothraithe a bhunú, a bhaint amach go leordhóthanach ag na Ballstáit mar gheall ar chineál coiteann an mhargaidh i dtáirgí iascaigh agus dobharshaothraithe agus gur fearr is féidir, i ngeall ar a scála agus ar a éifeachtaí agus toisc go bhfuil gá le tuilleadh comhghníomhaíochta, iad a bhaint amach ar leibhéal an Aontais
[Eorpaigh], féadfaidh an tAontas bearta a ghlacadh, i gcomhréir le prionsabal na coimhdeachta, amhail a leagtar amach in Airteagal 5
[CAE]. I gcomhréir le prionsabal na comhréireachta, mar a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a bhaint amach.’
4        Foráiltear le hAirteagal 1(1) den Rialachán sin, dar teideal ‘Ábhar’
mar a leanas:
‘Bunaítear leis seo comheagrú margaidh i dtáirgí iascaigh agus dobharshaothraithe (CEM).’
5        Foráiltear le hAirteagal 5 den Rialachán sin, dar teideal ‘Sainmhínithe’
mar seo a leanas:
‘[...] Beidh feidhm ag na sainmhínithe seo a leanas freisin:
[...]
(d)      ciallaíonn “an earnáil iascaigh agus dobharshaothraithe” an earnáil den gheilleagar a chuimsíonn gach gníomhaíocht táirgthe, phróiseála agus mhargaíochta a bhaineann le táirgí iascaigh nó dobharshaothraithe;
(e)      ciallaíonn “cur ar fáil ar an margadh” aon soláthar de tháirge iascaigh nó dobharshaothraithe atá ceaptha lena dháileadh, lena chaitheamh nó lena úsáid ar mhargadh an Aontais le linn gníomhaíochta tráchtála, ar íocaíocht nó saor in aisce;
(f)      ciallaíonn “cur ar an margadh” an chéad uair a chuirtear táirge iascaigh nó dobharshaothraithe ar fáil ar mhargadh an Aontais;
(g)      ciallaíonn “miondíol” láimhseáil agus/nó próiseáil bhia agus é a stóráil ag an bpointe díola leis an tomhaltóir deiridh nó ag an bpointe seachadta ar an tomhaltóir deiridh, lena n‑áirítear críochfoirt dáilte, oibríochtaí lónadóireachta, ceaintíní monarchan, lónadóireacht in institiúidí, bialanna agus oibríochtaí comhchosúla eile seirbhísí bia, siopaí, ionaid dáilte ollmhargaí agus asraonta mórdhíola;
[...]’
6        Foráiltear le hAirteagal 46 de Rialachán Uimh. 1379/2013, dar teideal ‘Aisghairm’, mar a leanas:
‘Aisghairtear leis seo Rialachán (CE) Uimh. 104/2000 [ón gComhairle an 17 Nollaig
1999 maidir le comheagrú na margaí i dtáirgí iascaigh agus dobharshaothraithe (IO 2000, L17, lch. 22)]. Beidh feidhm ag Airteagal 4 go dtí an 12 Nollaig 2014, áfach.
Déanfar tagairtí don Rialachán aisghairthe a fhorléiriú mar thagairtí don Rialachán seo agus léifear iad i gcomhréir leis an tábla comhghaoil a leagtar amach in Iarscríbhinn IV.’
Rialachán (AE) Uimh. 1407/2013
7        Foráiltear mar a leanas le haithris 6 de Rialachán (AE) Uimh. 1407/2013 ón gCoimisiún an 18 Nollaig 2013 maidir le cur i bhfeidhm Airteagail 107 agus 108 [CFAE] maidir le cabhair de minimis (IO 2013 L 352, lch. 1):
‘I bhfianaise na rialacha speisialta atá i bhfeidhm in earnálacha táirgthe phríomhúil na dtáirgí talmhaíochta, iascaigh agus dobharshaothraithe agus i bhfianaise an bhaoil go gcomhlíonfaí critéir Airteagal 107(1) [CFAE] le méideanna cabhrach faoin uasteorainn a leagtar síos san Airteagal seo, níor cheart feidhm a bheith ag an Rialachán seo maidir leis na hearnálacha sin.’
[Aistriúchán neamhoifigiúil]
8        Foráiltear le hAirteagal 1(1)(a) agus 1(1)(b) den Rialachán sin, dar teideal ‘Raon feidhme’ mar a leanas:
‘Tá feidhm ag an Rialachán seo maidir le cabhair a dheonaítear do ghnóthais i ngach earnáil, seachas:
(a)      cabhair arna deonú do ghnóthais atá gníomhach in earnáil an iascaigh agus an dobharshaothraithe, a chumhdaítear le [Rialachán Uimh. 104/2000];
(b)      cabhair arna deonú do ghnóthais atá gníomhach i dtáirgeadh príomhúil táirgí talmhaíochta’.
[Aistriúchán neamhoifigiúil]
Rialachán (AE) Uimh. 1408/2013
9        Foráiltear mar seo a leanas le
hAirteagal 1(1) de Rialachán (AE) Uimh. 1408/2013 ón gCoimisiún an 18 Nollaig 2013 maidir le cur i bhfeidhm Airteagail 107 agus 108 [CFAE] i dtaca le cabhair de minimis san earnáil talmhaíochta (IO 2013 L 352, lch. 9), dar teideal ‘Raon feidhme’:
‘Tá feidhm ag an Rialachán seo maidir le cabhair arna deonú do ghnóthais atá gníomhach i dtáirgeadh príomhúil táirgí talmhaíochta, cé is moite de na cásanna seo a leanas:
(a)      cabhair a gcinntear a méid ar bhonn phraghas nó chainníocht na dtáirgí a chuirtear ar an margadh;
(b)      cabhair a dheonaítear do ghníomhaíochtaí a bhaineann le honnmhairiú chuig tríú tíortha nó chuig Ballstáit, is é sin cabhair a bhaineann go díreach leis na cainníochtaí a onnmhairítear, le bunú agus le hoibriú líonra dáileacháin, nó le caiteachas reatha eile a bhaineann leis an ngníomhaíocht onnmhairiúcháin;
(c)      cabhair atá ag brath ar úsáid táirgí intíre de rogha ar tháirgí allmhairithe.’
[Aistriúchán neamhoifigiúil]
Rialachán Uimh. 717/2014
10      Foráiltear le hAirteagal 1(1) de Rialachán 717/2014, dar teideal ‘Raon feidhme’ mar seo a leanas:
‘Tá feidhm ag an Rialachán seo maidir le cabhair a dheonaítear do ghnóthais in earnáil an iascaigh agus an dobharshaothraithe, seachas:
(a)      cabhair a socraítear a méid ar bhonn phraghas nó chainníocht na dtáirgí arna gceannach nó arna gcur ar an margadh;
(b)      cabhair do ghníomhaíochtaí a bhaineann le honnmhairiú chuig tríú tíortha nó Ballstáit, is é sin cabhair a bhaineann go díreach le cainníochtaí a onnmhairítear, le bunú agus le hoibriú líonra dáileacháin nó le caiteachas reatha eile a bhaineann leis an ngníomhaíocht onnmhairiúcháin;
(c)      cabhair atá ag brath ar úsáid táirgí intíre de rogha ar tháirgí allmhairithe;
(d)      cabhair chun báid iascaireachta a cheannach;
(e)      cabhair chun príomhinnill nó innill chúnta bád iascaireachta a nuachóiriú nó a athsholáthar;
(f)      cabhair d’oibríochtaí lena méadaítear acmhainn iascaireachta báid iascaireachta, nó trealamh lena méadaítear cumas an bháid iascaireachta teacht ar éisc;
(g)      cabhair chun báid nua iascaireachta a thógáil nó báid iascaireachta a allmhairiú;
(h)      cabhair do scor sealadach nó buan de ghníomhaíochtaí iascaireachta, mura bhforáiltear go sonrach di i Rialachán (AE) Uimh. 508/2014 [ó Pharlaimint na hEorpa agus ón gComhairle an 15 Bealtaine 2014 maidir leis an gCiste Eorpach Muirí agus Iascaigh agus lena n‑aisghairtear Rialachán (CE) Uimh. 2328/2003 ón gComhairle, Rialachán (CE) Uimh. 861/2006 ón gComhairle, Rialachán (CE) Uimh. 1198/2006 ón gComhairle, Rialachán (CE) Uimh. 791/2007 ón gComhairle agus Rialachán (AE) Uimh. 1255/2011 ó Pharlaimint na hEorpa agus ón gComhairle (IO 2014 L 149, lch. 1)];
(i)      cabhair d’iascaireacht thaiscéalaíoch;
(j)      cabhair d’aistriú úinéireachta gnóthais;
(k)      cabhair d’athstocáil dhíreach, mura bhfuil foráil déanta di go sainráite mar bheart caomhnúcháin i ngníomh dlí de chuid an Aontais nó i gcás athstocáil thrialach.’
[Aistriúchán neamhoifigiúil]
11      Foráiltear le hAirteagal 2(1) de Rialachán 717/2014, dar teideal ‘Sainmhínithe’ mar a leanas:
‘Chun críocha an Rialacháin seo, beidh feidhm ag na sainmhínithe seo a leanas:
(a)      ciallaíonn “gnóthais in earnáil an iascaigh agus an dobharshaothraithe”: gnóthais atá gníomhach i dtáirgeadh, i bpróiseáil agus i margaíocht táirgí iascaigh agus táirgí dobharshaothraithe;
(b)      ciallaíonn “táirgí iascaigh agus dobharshaothraithe” táirgí mar a shainmhínítear iad in Airteagal 5(a) agus (b) de Rialachán (AE) Uimh. 1379/2013;
(c)      ciallaíonn “próiseáil agus margaíocht”: gach oibríocht sa slabhra láimhseála, próiseála, táirgthe agus dáilte idir tráth na gabhála nó an tabhairt i dtír agus céim an táirge deiridh.’
[Aistriúchán neamhoifigiúil]
12      Foráiltear le hAirteagal 3(1) de Rialachán Uimh. 717/2014, dar teideal ‘Cabhair de minimis’
mar a leanas:
‘Measfar nach gcomhlíontar na critéir uile a leagtar síos in Airteagal 107(1) [CFAE] le bearta cabhrach agus, dá bhrí sin, beidh siad díolmhaithe ón oibleagáid maidir le fógra a thabhairt in Airteagal 108(3) [CFAE], má chomhlíonann siad na coinníollacha a leagtar síos sa Rialachán seo.’
[Aistriúchán neamhoifigiúil]
Dlí na hIodáile
13      Foráiltear mar a leanas le hAirteagal 46(7)
decreto-legge n.
50 – Disposizioni urgenti in materia finanziaria,
iniziative a favore degli enti territoriali, ulteriori interventi per le zone colpite da eventi sismici e misure per lo sviluppo (Dlí Foraithne
Uimh. 50 lena leagtar síos forálacha práinneacha maidir le maoiniú, tionscnaimh i bhfabhar comhlachtaí críochacha, bearta breise i bhfabhar limistéir atá buailte ag creathanna talún agus bearta forbartha) an 24 Aibreán 2017 (GURI Uimh. 95 an 24 Aibreán 2017; ‘Dlí Foraithne Uimh. 50/2017’):
‘Deonófar na buntáistí cánach dá dtagraítear san Airteagal seo de bhun [Rialachán Uimh. 1407/2013] agus [Rialachán Uimh. 1408/2013] agus faoi réir a dteorainneacha.’
An díospóid sna príomhimeachtaí agus na ceisteanna a tharchuirtear le haghaidh réamhrialú
14      Tar éis na gcreathanna talún a tharla i lár na hIodáile in 2016, rinneadh foráil le Dlí Foraithne Uimh. 50/2017 maidir le buntáistí cánach do ghnóthais áirithe atá gníomhach sna limistéir a raibh tionchar ag na creathanna talún sin orthu. Go sonrach, foráiltear le hAirteagal 46(7) den Dlí Foraithne sin go ndeonófar na buntáistí sin de bhun Rialacháin Uimh. 1407/2013 agus Uimh. 1408/2013 agus faoi réir a dteorainneacha.
15      Is cuideachta é Granchio Blu faoi dhlí na hIodáile a bhíonn ag gabháil do mhiondíol éisc, crústach agus moilisc in ollmhargadh atá suite i gceann de na limistéir sin.
16      Deonaíodh buntáistí cánach don chuideachta sin le haghaidh 2017 agus 2019 faoi Dhlí Foraithne Uimh. 50/2017.
17      Cúlghaireadh na buntáistí sin, áfach, le dhá fhoraithne aireachta an 11 Eanáir 2023, ar an bhforas, go bunúsach,
go raibh Granchio Blu ag gabháil do ghníomhaíocht eacnamaíoch nár tháinig faoi raon feidhme Rialacháin Uimh. 1407/2013 agus Uimh. 1408/2013 faoi seach agus, dá bhrí sin, nach raibh sé incháilithe do na buntáistí sin.
18      I ndáil leis sin, chinn an Aireacht Fiontair agus Made in Italy gur tháinig gníomhaíochtaí eacnamaíocha in
earnáil an táirgthe, na próiseála agus na margaíochta táirgí iascaigh, lena n‑áirítear miondíol táirgí den sórt sin, faoi raon feidhme Rialachán Uimh. 717/2014.
19      Thug Granchio Blu caingean os comhair Tribunale amministrativo regionale per le Marche (an Chúirt Réigiúnach Riaracháin, Marche, an Iodáil) chun na foraitheanta aireachta lena gcúlghairtear na buntáistí cánach a bhí aige a chur ar neamhní. Le breithiúnas an 6 Deireadh Fómhair 2023,
dhíbh
an chúirt sin an chaingean.
20      Thug Granchio Blu achomharc i gcoinne an bhreithiúnais sin os comhair an Consiglio di Stato (an Chomhairle Stáit, an Iodáil), arb í an chúirt a rinne an tarchur.
21      De réir Granchio Blu,
chinn Tribunale amministrativo regionale per le Marche (an Chúirt Réigiúnach Riaracháin, Marche) go mícheart go dtagann
gníomhaíocht an mhiondíola i dtáirgí iascaigh, mar ghníomhaíocht tráchtála, faoin gcoincheap ‘próiseáil agus margaíocht’ táirgí iascaigh agus dobharshaothraithe, de réir bhrí Airteagal 2(1)(c) de Rialachán Uimh. 717/2014,
toisc nár áiríodh leis an gcoincheap sin, dar leis an gcúirt sin, miondíol na dtáirgí sin le tomhaltóirí deiridh.
22      Sa chomhthéacs sin, fiafraíonn an chúirt a rinne an tarchur an dtagann miondíol éisc, crústach agus moileasc faoin gcoincheap ‘próiseáil agus margaíocht’ táirgí iascaigh agus dobharshaothraithe, de réir bhrí na forála sin. Dá measfaí an ghníomhaíocht sin a bheith mar chuid d’earnáil an iascaigh agus an dobharshaothraithe, ní bheadh Granchio Blu in ann tairbhe a bhaint as na buntáistí cánach dá bhforáiltear in Airteagal 46(7) de Dhlí Foraithne Uimh. 50/2017. Os a choinne sin, dá measfaí nach dtagann an ghníomhaíocht sin faoin earnáil sin, agus dá bhrí sin nach n‑eisiatar í ó raon feidhme Rialacháin Uimh. 1407/2013 agus Uimh. 1408/2013 faoi seach, d’fhéadfadh Granchio Blu a bheith incháilithe do na buntáistí sin.
23      Sna himthosca sin, chinn an Consiglio di Stato (an Chomhairle Stáit,
an Iodáil)
bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘(1)      An áirítear freisin leis an sainmhíniú ar “phróiseáil agus margaíocht” in Airteagal 2(1)(c) [Rialachán (AE) Uimh. 717/2014] gníomhaíocht mhiondíola táirgí iascaigh agus an bhfuil aon eisiamh [na gníomhaíochta sin] ó raon feidhme Rialachán Uimh. 717/2014, bunaithe ar fhoclaíocht na forála sin, comhoiriúnach le foclaíocht Airteagal 5(d) agus (g) de Rialachán (AE) Uimh. 1379/2013 lena sainmhínítear miondíol go neamhspleách i gcomheagrú na margaí i dtáirgí iascaigh, nó an bhfuil an t‑eisiamh sin ar neamhréir leis na rialacha ginearálta lena rialaítear earnáil an éisc, ós rud é in aon chás, go n‑áirítear i Rialachán Uimh. 1379/2013 sainmhíniú ar mhiondíol a leagan síos é i measc ghníomhaíochtaí na hearnála iascaigh (measann an Chúirt go bhfuil an t‑eisiamh comhoiriúnach)?
(2)      I mbeagán focal, an bhfuil feidhm ag Rialachán (AE) Uimh. 717/2014 ón gCoimisiún an 27 Meitheamh 2014 maidir le gníomhaíocht an mhiondíola i dtáirgí iascaigh [...] mar gheall ar ábharthacht an mhiondíola d’earnáil an iascaigh nó mar gheall ar a dhifreáil shoiléir (measann an Chúirt a rinne an tarchur go bhfuil an argóint dheireanach sin, as a n‑eascraíonn eisiamh gníomhaíochta miondíola ó raon feidhme Rialachán (AE) Uimh. 717/2014, níos áitithí)?
(3)      An gcuirtear cosc le dlí an Aontais ar dhlí náisiúnta lena gceadaítear cabhair de minimis a dheonú do ghnóthais a dhéanann trádáil i dtáirgí éisc miondíola atá incháilithe d’fhóirdheontas toisc nach ionann iad agus iascaireacht thionsclaíoch agus toisc go n‑áirítear iad sa saorlimistéar uirbeach a bunaíodh tar éis an chreatha talún i lár na hIodáile?’
Breithniú ar na ceisteanna a tharchuirtear le haghaidh réamhrialú
An chéad cheist agus an dara ceist
24      Lena céad cheist agus lena dara ceist, ar cheart iad a scrúdú le chéile, fiafraíonn an chúirt a rinne an tarchur, go bunúsach,
an bhfuil Airteagal 2(1)(c) de Rialachán Uimh. 717/2014, arna léamh i bhfianaise Airteagal 5(d) agus (g) de Rialachán Uimh. 1379/2013, le léiriú sa chaoi go n‑áirítear miondíol táirgí iascaigh sa choincheap ‘próiseáil agus margaíocht’ táirgí iascaigh agus dobharshaothraithe a shainmhínítear san Airteagal 2(1)(c) sin,
ionas go dtagann an ghníomhaíocht sin
faoi raon feidhme Rialachán Uimh. 717/2014.
25      Mar réamhphointe, ba cheart a thabhairt faoi deara gur faoi na Ballstáit atá sé cinneadh a dhéanamh maidir le cabhair de minimis a dheonú do ghnóthais nó d’earnálacha áirithe gníomhaíochta, ar choinníoll go gcomhlíonann siad rialacha ábhartha an Aontais Eorpaigh. Sa chás seo, trí Dhlí Foraithne Uimh. 50/2017 a ghlacadh, chinn Poblacht na hIodáile,
i ndiaidh na gcreathanna talún a bhuail lár na hIodáile in 2016, cabhair de minimis a dheonú do ghnóthais a thagann faoi raon feidhme Rialacháin Uimh. 1407/2013 agus Uimh. 1408/2013 amháin.
26      Agus an méid sin ráite, ba cheart a thabhairt faoi deara go bhfuil sé beartaithe le Rialachán Uimh. 1407/2013 maolú a cheadú, i gcás Státchabhair de mhéid teoranta (de minimis), ar an riail nach mór fógra a thabhairt don Choimisiún Eorpach faoi gach cabhair sula gcuirfear chun feidhme í (féach, chuige sin, breithiúnas an 28 Deireadh Fómhair 2020,
INAIL (C‑608/19, EU:C:2020:865, mír 26).
27      Le hAirteagal 1(1)(a) den Rialachán sin, eisiatar óna raon feidhme ‘cabhair arna deonú do ghnóthais atá gníomhach in earnáil an iascaigh agus an dobharshaothraithe, a chumhdaítear le Rialachán
[Uimh. 104/2000]’, agus sonraítear ann gur aisghaireadh an Rialachán sin le Rialachán Uimh. 1379/2013, ina luaitear in Airteagal 46 go bhfuil tagairtí don chéad Rialachán sin le forléiriú mar thagairtí don Rialachán deireanach sin.
28      Mínítear an t‑eisiamh sin, mar is léir ó aithris 6 de Rialachán Uimh. 1407/2013, toisc go rialaítear earnáil an iascaigh agus an dobharshaothraithe le forálacha sonracha is infheidhme maidir léi agus leis an mbaol go bhféadfadh méideanna cabhrach atá faoi bhun na huasteorann a shocraítear leis an Rialachán sin critéir Airteagal 107(1) CFAE a chomhlíonadh mar sin féin.
29      Sainmhínítear ‘earnáil an iascaigh agus dobharshaothraithe’ in Airteagal 5(d) de Rialachán Uimh. 1379/2013 mar an earnáil den gheilleagar ‘a chuimsíonn gach gníomhaíocht táirgthe, phróiseála agus mhargaíochta a bhaineann le táirgí iascaigh nó dobharshaothraithe’.
30      A mhéid a fhiafraíonn an chúirt a rinne an tarchur an dtagann miondíol táirgí iascaigh faoin gcoincheap ‘margaíocht’ táirgí den sórt sin, de réir bhrí Airteagal 5(d) de Rialachán Uimh. 1379/2013, nach sainítear sa Rialachán sin, ba cheart a mheabhrú, de réir cásdlí socair, nach mór brí agus raon feidhme na dtéarmaí nach bhforáiltear aon sainmhíniú dóibh le dlí an Aontais Eorpaigh a chinneadh trí ghnáthbhrí na dtéarmaí sin sa ghnáthchaint a mheas, agus an comhthéacs ina bhfuil siad agus cuspóirí na rialacha ar cuid díobh iad á gcur san áireamh freisin (breithiúnas an 13 Meitheamh 2024,
A GmbH & Co. KG,
C‑104/23, EU:C:2024:504, mír 41 agus an cásdlí dá dtagraítear).
31      I ndáil leis sin, ba cheart a thabhairt faoi deara, ar dtús, go n‑ainmnítear ar bhealach leathan leis an téarma ‘margaíocht’, ina ghnáthbhrí sa ghnáthchaint, nach bhfuil aon sonraíocht ag gabháil leis, na gníomhaíochtaí uile a tharlaíonn tar éis táirge a tháirgeadh agus a phróiseáil go dtí go ndíoltar leis an tomhaltóir deiridh é, lena n‑áirítear táirgí den sórt sin a dhíol ar an leibhéal miondíola.
32      Ina dhiaidh sin, maidir leis an gcomhthéacs ina n‑úsáidtear an téarma sin, ba cheart a thabhairt faoi deara go rialaítear le Rialachán Uimh. 1379/2013 freisin ‘cur ar fáil ar an margadh’, ‘cur ar an margadh’ agus ‘miondíol’ táirgí den sórt sin, mar is léir ó Airteagal 5(e) go dtí (g) den Rialachán sin. Dá bhrí sin, is iad na ‘ghnóthais atá gníomhach in earnáil an iascaigh agus an dobharshaothraithe, a chumhdaítear le Rialachán (CE) Uimh. 104/2000’, de réir bhrí Airteagal 1(1)(a) de Rialachán Uimh. 1407/2013, na gnóthais sin atá gníomhach,
inter alia, i ‘miondíol’ táirgí iascaigh freisin.
33      Ar deireadh, is léir ó Airteagal 1 de Rialachán Uimh. 1379/2013, arna léamh i bhfianaise aithris 29 de, gurb é an cuspóir a shaothraítear leis an Rialachán sin CEM a bhunú i dtáirgí iascaigh agus dobharshaothraithe. Chuirfí an cuspóir sin i mbaol dá ndéanfaí céimeanna áirithe de shlabhra dáileacháin na dtáirgí iascaigh, eadhon miondíol na dtáirgí sin, a eisiamh ón CEM sin.
34      Sna himthosca sin, ní mór a mheas go n‑áirítear in ‘earnáil an iascaigh agus an dobharshaothraithe’, de réir bhrí Rialachán Uimh. 1379/2013, margaíocht táirgí iascaigh,
ar an leibhéal mórdhíola nó miondíola.
35      Fágann sé sin nach dtagann gnóthais arb é atá i gceist lena ngníomhaíocht táirgí den sórt sin a mhargú, lena n‑áirítear ar an leibhéal miondíola, faoi raon feidhme Rialachán Uimh. 1407/2013, de bhua Airteagal 1(1)(a) de.
36      Ní thagann na gnóthais sin faoi raon feidhme Rialachán Uimh. 1408/2013 ach oiread, ina luaitear in Airteagal 1, dar teideal ‘Raon feidhme’, go bhfuil feidhm ag an Rialachán sin maidir le cabhair a dheonaítear do ghnóthais atá gníomhach i dtáirgeadh príomhúil táirgí talmhaíochta.
37      Ar an taobh eile, ba cheart a thabhairt faoi deara go dtagann gnóthais atá gníomhach in earnáil an iascaigh agus an dobharshaothraithe faoi raon feidhme Rialachán Uimh. 717/2014, lena leagtar síos rialacha sonracha maidir le cabhair de minimis is infheidhme maidir leis an earnáil sin.
38      Go deimhin,
leagtar síos a raon feidhme le hAirteagal 1(1) den Rialachán sin trína shonrú go bhfuil feidhm aige maidir le cabhair a dheonaítear do ‘ghnóthais in earnáil an iascaigh agus an dobharshaothraithe’, cé is moite díobh siúd a liostaítear go sainráite san fhoráil sin (féach, chuige sin, breithiúnas an 27 Eanáir 2022,
Sātiņi-S,
C‑238/20, EU:C:2022:57, mír 55). Ní bhaineann aon cheann de na bearta cabhrach sin a liostaítear le ‘miondíol’, áfach.
39      In Airteagal 2(1)(a) den Rialachán sin, sainmhínítear ‘gnóthais in earnáil an iascaigh agus an dobharshaothraithe’ mar na gnóthais sin a oibríonn ‘i dtáirgeadh, i bpróiseáil agus i margaíocht táirgí iascaigh agus táirgí dobharshaothraithe’, gan aon teorainn a leagan síos maidir leis an gcineál margaíochta lena mbaineann.
40      Ina theannta sin, faoi Airteagal 2(1)(c) den Rialachán sin, sainmhínítear an coincheap ‘próiseáil agus margaíocht’ mar ‘gach oibríocht sa slabhra láimhseála,
próiseála, táirgthe agus dáilte a tharlaíonn idir tráth na gabhála nó an tabhairt i dtír agus céim an táirge deiridh’.
41      A mhéid gurb í an trádáil miondíola an chéim dheireanach i ndáileadh táirgí iascaigh, a dhéantar ‘ag céim an táirge deiridh’ den slabhra soláthair, ní mór a mheas go dtagann an cineál sin trádála faoi raon feidhme Rialachán Uimh. 717/2014.
42      I bhfianaise na mbreithnithe roimhe seo, is é an freagra ar an gcéad cheist agus ar an dara ceist go bhfuil Airteagal 2(1)(c) de Rialachán Uimh. 717/2014, arna léamh i bhfianaise Airteagal 5(d) agus (g) de Rialachán Uimh. 1379/2013, le léiriú sa chaoi go n‑áirítear miondíol táirgí iascaigh sa choincheap ‘próiseáil agus margaíocht’ táirgí iascaigh agus dobharshaothraithe, mar a shainmhínítear san Airteagal 2(1)(c) sin,
ionas go dtagann an ghníomhaíocht sin faoi raon feidhme Rialachán Uimh. 717/2014.
An tríú ceist
43      Lena tríú ceist, fiafraíonn an chúirt a rinne an tarchur, go bunúsach, an bhfuil dlí an Aontais Eorpaigh le léiriú sa chaoi go gcuirtear cosc leis ar reachtaíocht náisiúnta lena gceadaítear cabhair de minimis a dheonú do ghnóthais atá ag gabháil do mhiondíol táirgí iascaigh, atá incháilithe do chabhair den sórt sin ar an bhforas go bhfuil siad éagsúil le gnóthais iascaireachta thionsclaíocha agus go bhfuil siad lonnaithe i saorlimistéar uirbeach a bunaíodh
chun freagairt d’iarmhairtí eacnamaíocha creatha talún.
44      De réir chásdlí socair, ní hé foirmiú tuairimí comhairleacha ar cheisteanna ginearálta nó hipitéiseacha an t‑údar atá le hiarraidh ar réamhrialú, ach an gá atá le réiteach éifeachtach díospóide (breithiúnas an 22 Eanáir 2026,
Herchoski,
C‑902/24, EU:C:2026:42, mír 48 agus an cásdlí dá dtagraítear).
45      I ndáil leis sin, ba cheart a mheabhrú, mar is léir ó mhíreanna 14 agus 22 den bhreithiúnas seo, i gcomhréir le hAirteagal 46(7) de Dhlí Foraithne Uimh. 50/2017, go ndeonaítear na buntáistí cánach i bhfabhar gnóthais áirithe atá gníomhach sna limistéir atá buailte ag creathanna talún de bhun Rialacháin Uimh. 1407/2013 agus Uimh. 1408/2013 agus faoi réir a dteorainneacha.
46      Mar is léir ón bhfreagra ar an gcéad cheist agus ar an dara ceist, áfach, tagann miondíol i dtáirgí iascaigh faoi raon feidhme Rialachán Uimh. 717/2014, agus ní thagann sí faoi raon feidhme Rialacháin Uimh. 1407/2013 agus Uimh. 1408/2013 faoi seach.
47      Sna himthosca sin agus ós rud é nár thagair an chúirt a rinne an tarchur d’aon reachtaíocht náisiúnta eile ónar féidir teacht ar an gconclúid gur chinn Poblacht na hIodáile an chabhair de minimis atá i gceist sna príomhimeachtaí a dheonú de bhun Rialachán Uimh. 717/2014 agus faoi réir a theorainneacha, ní mór a mheas gur léir gurb ionann an tríú ceist a fhreagairt, sna himthosca sin, agus tuairim chomhairleach a thabhairt ar cheist hipitéiseach, gan aird a thabhairt ar an gcúram a shanntar don Chúirt i gcomhthéacs an chomhair bhreithiúnaigh a bhunaítear le hAirteagal 267 CFAE (féach, i ndáil leis sin, breithiúnas an 22 Feabhra 2022,
Stichting Rookpreventie Jeugd agus páirtithe eile,
C‑160/20, EU:C:2022:101, mír 84).
48      Dá bhrí sin, tá an tríú ceist do-ghlactha.
Costais
49      Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Naoú Dlísheomra) mar seo a leanas:
Maidir le hAirteagal 2(1)(c) de Rialachán (AE) Uimh. 717/2014 ón gCoimisiún an 27 Meitheamh 2014 maidir le cur i bhfeidhm Airteagail 107 agus 108 [CFAE] maidir le cabhair de minimis san earnáil iascaigh agus dobharshaothraithe, arna léamh i bhfianaise Airteagal 5(d) agus (g) de Rialachán (AE) Uimh. 1379/2013 ó Pharlaimint na hEorpa agus ón gComhairle an 11 Nollaig 2013 maidir le comheagrú na margaí i dtáirgí iascaigh agus dobharshaothraithe, lena leasaítear Rialacháin (CE) Uimh. 1184/2006 ón gComhairle agus Rialachán (CE) Uimh. 1224/2009 ón gComhairle agus lena n‑aisghairtear Rialachán (CE) Uimh. 104/2000 ón gComhairle,
ní mór léiriú a dhéanamh mar seo a leanas:
áirítear leis an gcoincheap ‘próiseáil agus margaíocht’ i dtaca le táirgí iascaigh agus dobharshaothraithe, arna shainmhíniú in Airteagal 2(1)(c) an ghníomhaíocht miondíola táirgí iascaigh agus dobharshaothraithe, ionas go dtagann an ghníomhaíocht sin faoi raon feidhme Rialachán Uimh. 717/2014.
Sínithe
*      Teanga an cháis: an Iodáilis.